**שי סימן טוב** (נולד ב-1978) הוא קצין בצה"ל בדרגת אלוף-משנה, שנפצע אנוש במבצע צוק איתן בעודו מפקד על גדוד 12 של חטיבת גולני. לאחר שנפצע, עבר שיקום וחזר לשרת בצה"ל כמפקד צוות במכללה לפיקוד טקטי, והוענקה לו דרגת אלוף-משנה אישית. השיא את משואת צה"ל ביום העצמאות ה-71 למדינת ישראל.

ביוגרפיה
--------

סימן טוב נולד וגדל בראשון לציון, ולמד בפנימייה הצבאית לפיקוד שליד בית הספר הריאלי העברי בחיפה, במחזור מ"ב (1996) אותו סיים בהצטיינות. לאחר שסיים את לימודיו התגייס לחטיבת גולני, שם עבר הכשרה כלוחם וקורס מ"כים חי"ר. בשנת 2001 מונה סימן טוב כמפקד מחלקה בלי שביצע קורס קצינים ובמבצע חומת מגן לחם סימן טוב בתפקיד זה. בהמשך יצא לקורס קציני חי"ר, והיה למפקד פלוגה מסייעת בגדוד 12. במלחמת לבנון השנייה לחם כמפקד פלגה א' ביחידת אגוז, ובמבצע עופרת יצוקה היה סגן מפקד גדוד 13.עם סיום תפקידו מונה לסגן מפקד יחידת אגוז. לאחר מכן היה קצין האג"ם של חטיבת גולני, וב-2012 מונה למפקד גדוד 12.

ב-10 ביולי 2014 היה אמור סימן טוב לסיים את תפקידו כמפקד הגדוד ולהתמנות לראש ענף חי"ר במל"י. עקב פרוץ מבצע צוק איתן ב-8 ביולי, הוחלט לדחות את יציאתו של סימן טוב מהתפקיד. ב-24 ביולי, תוך שהוא מוביל את הגדוד בלחימה בשכונת שג'אעיה, נפגע מבלוק בטון שעף מקיר שקרס מפגיעת פגז טנק ששבר את מפרקתו, וגרם לו לפגיעה צווארית. הוא פונה במסוק למרכז הרפואי האוניברסיטאי סורוקה, שם נותח וטופל. לאחר הטיפול הראשוני, הועבר למרכז הרפואי ע"ש חיים שיבא – תל השומר כדי לעבור תהליך שיקום. לאחר תהליך השיקום הארוך חזר סימן טוב לשירות בצה"ל באוקטובר 2015, כמפקד צוות במכללה לפיקוד טקטי. בשנת 2017 הוענק לו **אות המופת השיקומי** מטעם משרד הביטחון.
בספטמבר 2017 הועלה לדרגת אלוף-משנה. בשנת 2020 יצא ללימודים במכללה לביטחון לאומי.

ב-18 באפריל 2019 הודיעה שרת התרבות מירי רגב כי היא מאשרת את המלצת הרמטכ"ל רב-אלוף אביב כוכבי לפיה סימן טוב ידליק את משואת צה"ל בטקס הדלקת המשואות בהר הרצל לכבוד יום העצמאות ה-71 לישראל.

ביולי 2021 סיים את לימודיו במכללה לביטחון לאומי.

סימן טוב בוגר תואר ראשון בלימודי ארץ ישראל וגיאומורפולוגיה מטעם אוניברסיטת חיפה ובעל תואר שני בלימודי מזרח תיכון מטעם אוניברסיטת תל אביב. את שני התארים סיים בהצטיינות.

במסגרת לימודיו במכללה לביטחון לאומי השלים תואר שני נוסף באסטרטגיה וביטחון לאומי מטעם בית הספר למדע המדינה של אוניברסיטת חיפה.

סימן טוב נשוי לדניאלה ואב לאיתמר ועומרי סימן טוב.

קישורים חיצוניים
----------------

ויקישיתוף מדיה וקבצים בנושא **שי סימן טוב** בוויקישיתוף
* אתר למנויים בלבד  סמדר שיר, שי: "אין לי מושג מי הדביק על הגב שלי שלט 'גיבור', אבל ברגע שאוכל להזיז את הידיים אתלוש אותו. אני הכל חוץ מגיבור". דניאלה: "סימן טוב גיבור לא כי הוא נפצע, אלא כי בכל בוקר הוא בוחר לצאת מהמיטה ולהתמודד", באתר "ידיעות אחרונות", 9 במרץ 2016
* "האירוע הזה מרגש שבעתיים", באתר צה"ל, 17 בספטמבר 2017
* בת-חן אפשטיין אליאס, "אני לא יכול להגן על המדינה עם הגוף, רק עם המוח, וזה הרבה", באתר ישראל היום, 18 באפריל 2018
* אמיר בוחבוט‏, אל"ם שי סימן טוב שנפצע אנושות בצוק איתן ידליק משואה ביום העצמאות, באתר וואלה!‏, 18 באפריל 2019

הערות שוליים
------------

1. ↑  שי סימן-טוב, באתר "בהשקט ובבטחה".
2. 1 2  שרון רופא־אופיר, אשתו של המג"ד שנפצע קשה בצוק איתן: "שי יחזור ללבוש מדים", באתר Xnet‏, 10 בדצמבר 2014.
3. ↑  איתי בלומנטל, אות הוקרה למג"ד שנפצע אנושות בצוק איתן: "לחזור לצבא זה הניצחון", באתר ynet, 17 בספטמבר 2017.
4. ↑  חדשות 2, ‏שי סימן טוב, הקצין שנפצע אנושות בצוק איתן הועלה בדרגה, באתר ‏מאקו‏, ‏17 בספטמבר 2017.
5. ↑  רן בוקר ויואב זיתון, מג"ד שנפצע אנושות בעזה וחזר לצה"ל ידליק משואה, באתר ynet, 18 באפריל 2019.
6. ↑  עדו בן פורת, אל"ם שי סימן טוב כבש פסגה נוספת, באתר ערוץ 7, 18 ביולי 2021